Source: https://www.riigiteataja.ee/kohtulahendite_liigitus.html?jaotus=juur.206106663.206106668.206106858&kokkuvotted=false&jaotusedVaikimisiAvatud=
Timestamp: 2020-08-07 19:04:21+00:00
Document Index: 5283986

Matched Legal Cases: ['Riigikohus ', '§ 39', 'kohus ', 'kohus ', '§ 33', 'Riigikohus ', 'Riigikohus ', 'Riigikohus ', 'kohus ', 'Riigikohus ', '§ 32', 'Riigikohus ', 'Riigikohus ', 'Riigikohus ', 'Riigikohus ', '§ 32', 'Riigikohus ', '§ 39', 'Riigikohus ', '§ 33', '§ 39', '§ 39', '§ 39', 'Riigikohus ']

3-1-1-107-02 Riigikohus 25.10.2002
Motiivide puudumine AKKS § 39 lg 3 p-s 7 ette nähtud menetlusõiguse olulise rikkumisena, millele tugineti apellatsioonkaebuses, võib põhimõtteliselt tähendada olukorda, mil kohtulikul uurimisel tuvastatu ja kohtuotsuses kajastatu pinnalt ei olegi võimalik teatud järeldusi põhjendada. Kuid motiivide puudumine võib tähendada ka seda, et kohus on lihtsalt jätnud mingid kriminaalasja õigeks lahendamiseks olulised asjaolud nõutaval kujul põhjendamata, kuigi kohtulikul uurimisel tuvastatu ja kohtuotsuses kajastatu pinnalt otsustades oleks see olnud võimalik. Viimati nimetatud menetlusõiguse rikkumisele ei saa ringkonnakohus kooskõlas AKKS § 33 lg-s 1 sätestatuga reageerida mitte kohtualuse õigeksmõistmisega, vaid kriminaalasja tagastamisega esimese astme kohtule uueks kohtulikuks arutamiseks.
3-1-1-83-02 Riigikohus 16.09.2002
kahju vabatahtlik hüvitamine
Kahju hüvitamist saab käsitleda vastutust kergendava asjaoluna vaid juhul, kui see on toimunud kuriteo toimepannud isiku poolt vabatahtlikult, välise sunnita, väljendades nimetatud isiku arusaamist toimepandud kuriteost ja selle tagajärgedest ning ühtlasi tahet luua kahjustatud isiku jaoks olukord, mis oleks kuriteoeelsele võimalikult lähedane. Seadus ei piira ajaliselt kahju vabatahtliku hüvitamise võimalust.
Asjaolu, et kuriteoga tekitatud kahju hüvitati alles asja teistkordsel läbivaatamisel ringkonnakohtus, ei välista iseenesest taolist kahju hüvitamise arvestamist kergendava asjaoluna. Kuid selline asjaolu ei saa kaasa tuua valitud karistuse liigi asendamist kergemaliigilise karistusega.
Ringkonnakohtu otsuse tühistamisel ja kriminaalasja samale kohtule uueks arutamiseks saatmisel Riigikohtu poolt seoses vabadusekaotuse tingimusliku kohaldamatajätmisega ei võimalda ringkonnakohtul arutleda ka vabadusekaotusest erinevate karistuste võimalikkuse ja otstarbekuse üle. Ringkonnakohtus ei saa menetlusese Riigikohtuga võrreldes avarduda.
3-1-1-75-01 Riigikohus 08.06.2001
kohtualuse taotlus
Ringkonnakohus, tühistades haldusõiguserikkumise asjas esimese astme kohtu otsuse ja jättes jõusse ametiisiku otsuse, peab otsuse tegemisel muuhulgas lähtuma ametiisiku otsuse peale esitatud kaebuses sisalduvatest kohtualuse taotlustest. Seega lasub ringkonnakohtul eelkirjeldatud juhul kohustus kontrollida ametiisiku otsuse seaduslikkust ja põhjendatust.
3-1-1-119-00 Riigikohus 05.02.2001
Ringkonnakohus on asja uuel arutamisel pärast kohtuotsuse tühistamist Riigikohtu poolt seotud Riigikohtu seisukohtadega seaduse kohaldamisel. See võib muuhulgas ilmneda kuriteokoosseisu mõtestamisel.
3-1-1-120-99 Riigikohus 21.12.1999
AKKS § 32 mõttest tulenevalt ei ole ringkonnakohtul kannatanu kaebuse või prokuröri protesti puudumisel õigust suurendada kohtualuse poolt kandmisele kuuluva karistuse suurust.
3-1-1-118-99 Riigikohus 07.12.1999
Apellatsioonimenetluse piirideks on kriminaalmenetluse eseme see osa, mida apellatsioonimenetluses uuesti analüüsitakse.
Kriminaalasja saatmine uueks arutamiseks ringkonnakohtu poolt uueks arutamiseks esimese astme kohtule vormistatakse alates 19. jaanuarist 1998 mitte kohtuotsuse, vaid määrusega (RT I, 1998, 51, 756).
Kriminaalmenetluse esemeks on kuriteo tunnustega tegu või teod, mille kohta kriminaalmenetluses kogutakse teavet selgitamaks selle teo (tegude) suhtes kriminaalseaduse kohaldamise võimalikkust.
3-1-3-13-99 Riigikohus 12.10.1999
Süüdimõistetu olukord ei tohi tema apellatsioonkaebuse rahuldamise tõttu halveneda - tuua kaasa tema karmima karistamise hiljem.
3-1-1-55-99 Riigikohus 11.05.1999
Esimese astme kohtu otsuse tühistamisel ja kriminaalasja saatmisel uueks arutamiseks kuriteo täideviija suhtes tuleb otsus tühistada ka selle sama kuriteo varjamise eest süüdi mõistetud isiku suhtes.
3-1-1-14-99 Riigikohus 09.02.1999
Ringkonnakohus, kergendades ühele kohtualusele mõistetud karistust, on AKKS § 32 lg 2 alusel õigustatud sama palju kergendama ka teise kohtualuse karistust, kui esimese astme kohtu otsuses on võrdse karistuse mõistmist mõlemale kohtualusele piisavalt põhjendatud.
3-1-1-105-98 Riigikohus 13.10.1998
Kui omavahel lahutamatult seotud kuritegudest ühe apellatsiooni korras uuesti arutamine ringkonnakohtus takistab kriminaalasja kui terviku igakülgset, täielikku ja objektiivset lahendamist, tuleb kohtuotsus tühistada teistessegi kuritegudesse puutuvas osas.
Kelmuses ja ametiseisundi kuritarvitamises esimese astme kohtu otsusega õigeksmõistetu süüdimõistmine ringkonnakohtu otsusega kelmuses põjusel, et apellatsioonprotestis ei ole vastava teo kvalifitseerimist kelmusena vaidlustatud, kuigi ringkonnakohtu arvates moodustab see tegu altkäemaksu saamise, on kriminaalmenetluse seaduse oluline rikkumine AKKS § 39 lg 3 p 7 järgi.
3-1-1-78-98 Riigikohus 09.06.1998
Ringkonnakohtul on AKKS § 33 alusel õigus saata kriminaalasi uueks arutamiseks esimese astme kohtule üksnes AKKS § 39 lgss 3 loetletud kriminaalmenetluse seaduse oluliste rikkumiste tuvastamisel.
Kriminaalasja saatmine ringkonnakohtust esimese astmme kohtule uueks arutamiseks AKKS § 39 lgss 3 sätestamata alusel on käsitletav kriminaalmenetluse seaduse olulise rikkumisena AKKS § 39 lg 4 mõttes.
3-1-1-19-98 Riigikohus 03.02.1998
Ringkonnakohus, vaadates kriminaalasja apellatsiooni korras läbi osade süüdimõistetute või nende kaitsjate apellatsioonkaebuste alusel ja olles tuvastanud, et põhjendamatult karm karistus on mõistetud ka apellatsioonkaebust mitteesitanud kohtualustele, on kohustatud kergendama neilegi mõistetud karistust. Alusetult range või leebe karistuse mõistmine on kriminaalseaduse ebaõige kohaldamine.